Everton slår «aldri» topplagene
Et kommersielt samarbeid med Norsk Tipping Ligacupen har vært et hyggelig avbrekk for Everton i en ellers middels sesong. På rekke og rad har Ross Barkley & Co slått ut Barnsley, Reading, Norwich og Middlesbrough. Men i ligaen er historien foreløpig en annen. * Everton ligger på 11.plass på tabellen, men har ikke slått noen av de ti lagene over dem på tabellen. På elleve møter viser statistikken 0-5-6. Åtte av disse kampene har vært hjemme på Goodison Park. * Den blå Liverpool-klubben har kun vunnet tre av sine elleve hjemmekamper i inneværende sesong. Det var mot de to lagene nederst på tabellen, Aston Villa (4-0) og Sunderland (6-2), samt mot et Chelsea i villrede i høst (3-1). * Kveldens hjemmelag har sluppet inn 20 ligamål på egen bane, og bare ni på bortebane. * Mot kveldens motstander Manchester City har ikke Everton vunnet siden mars 2013. Fire av fem matcher siden da har endt med tap. • Her kan du lese våre vurderinger av dagens øvrige oddsobjekter Nå skal det tas med at Everton var med i en fyrverkeri av kamp hjemme mot Tottenham søndag. Imot spillets gang tok Everton føringen mot fjerdeplass-laget Tottenham. Men til tross for at hjemmelaget var mer med etter pause, måtte de nøye seg med 1-1. I kveld er det ligacup og Manchester City som gjelder. City har slitt på utebane denne sesongen - lørdagens 2-1-triumf i Watford var lagets første på nesten fire måneder. Spesielt på utebane halter den offensive samhandlingen noe - ofte er det enkeltprestasjoner som redder laget. Et unntak var i september da City slo Everton i tilsvarende ligakamp. I kveld mangler kaptein Vincent Kompany (f), Samir Nasri (mb), Wilfried Bony (a) og trolig Fabian Delph (mb). Everton er uten Tony Hibbert (f), Bryan Oviedo (f), Tyias Browning (f), James McCarthy (mb), Steven Pienaar (mb) og Phil Jagielka (f) risikeres trolig ikke etter fravær. Førstekeeper Tim Howard spares. Vi ser for oss mange slitne spillere etter et krevende juleprogram, og husk at det spilles returkamp i Manchester om tre uker. Slik er et uavgjortresultat muligens til å leve med for begge parter. Oddsen blir da 3,25, spillestopp er kl. 20.55 og TV2 Sport Premium viser matchen. KOMMERSIELT SAMARBEID VG har et kommersielt samarbeid med Norsk Tipping, som innebærer at VG får en andel av inntektene fra spill i regi av tippeselskapet på våre plattformer. Norsk Tipping har ingen innflytelse på temavalg eller innhold, som er utelukkende basert på redaksjonelle vurderinger.
20 kamper ut i ligasesongen har Everton til gode å slå topplagene. I kveld er det ligacupsemifinale mot tabelltreer Manchester City - et lag de ikke har beseiret på tre år.